Diari Oficial de la Generalitat Valenciana


Sumari del DOGV 5802, del 09-07-2008 (2008/8223)

ORDRE de 27 de juny de 2008, de la Conselleria d'Economia, Hisenda i Ocupació, per la qual es crea el Registre d'Empreses Acreditades, en el sector de la construcció, en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5802

Data del DOGV
:   09-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8223


Data del document
:   27-06-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * condició de treball
    * seguretat en el treball
    * legislació
    * indústria de la construcció
    * registre de documents
    * obres públiques

ORDRE de 27 de juny de 2008, de la Conselleria d'Economia, Hisenda i Ocupació, per la qual es crea el Registre d'Empreses Acreditades, en el sector de la construcció, en l'àmbit de la Comunitat Valenciana. [2008/8223]  
L'article 149.17ª de la Constitució Espanyola de 1978 atribuïx a l'Estat la competència exclusiva en matèria de legislació laboral, i la seua execució correspon les comunitats autònomes.  
L'Estatut d'Autonomia de la Comunitat Valenciana aprovat per Llei Orgànica 5/1982 d'1 de juliol, (DOGV núm. 74, de 15 de juliol) modificat per la Llei Orgànica 1/2006 de 2 d'abril, (DOGV núm. 5238, de 11.04.2006), establix en l'article 51.1 que correspon a la Generalitat l'execució de la legislació de l'Estat entre altres, en la matèria laboral, la qual assumix les facultats, les competències i els servicis que en este àmbit i a nivell d'execució exercix l'Estat respecte a les relacions laborals, sense perjuí de l'alta inspecció d'este, i el foment actiu de l'ocupació  
Per Reial Decret 4105/1982, de 29 de desembre, s'acorda el traspàs de funcions i servicis de l'administració de l'Estat a la Generalitat en matèria de treball, i s'assignen a la Conselleria d'Economia, Hisenda i Ocupació, entre altres, les competències en matèria de treball i prevenció de riscos laborals per Decret 7/2007, de 28 de juny, del president de la Generalitat, este últim es desplega pel Decret 129/2007, de 27 de juliol, del Consell, pel qual s'aprova el Reglament Orgànic i Funcional de la conselleria esmentada, el qual establix que correspon a la Direcció General de Treball, Cooperativisme i Economia Social, l'exercici de les funcions mencionades, així com que en l'àmbit territorial de cada una de les tres províncies de la Comunitat, hi haurà una Direcció Territorial d'Ocupació i Treball que exercirà les funcions al·ludides en la província corresponent.  
La Llei 32/2006, de 18 d'octubre, reguladora de la Subcontractació en el Sector de la Construcció (BOE de 19.10.2006), establix una sèrie de mesures tendents a millorar les condicions de seguretat i salut dels treballadors d'este sector. Entre estes mesures i per a possibilitar el compliment de les estipulacions contingudes en la llei, es recull en l'article 6 la creació del Registre d'Empreses Acreditades i s'establix la seua dependència de l'autoritat laboral competent, entenent-se per tal la corresponent al territori de la comunitat autònoma on radique el domicili social de l'empresa contractista o subcontractista. La inscripció en este registre té validesa per a tot el territori nacional, i les seues dades són d'accés públic a excepció de les referents a la intimitat de les persones.  
El Reial Decret 1109/2007, de 24 d'agost (BOE de 25.08.2007), pel qual es desplega la Llei 32/2006, de 18 d'octubre, regula en el capítol II el règim de funcionament dels Registres d'Empreses Acreditades dependents de les autoritats autonòmiques, i especifica que la seua finalitat és la de permetre l'accés públic a les seues dades i l'emissió de certificacions relatives a les inscripcions practicades, regula específicament la inscripció de contractistes i subcontractistes, i establix l'obligació d'inscripció, el contingut de la sol·licitud i declaració annexa, el procediment de la inscripció, els efectes i la seua renovació, la seua cancel·lació, així com les comunicacions de variació de dades i les normes generals sobre els registres.  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix que les administracions públiques impulsaran l'ocupació i l'aplicació de les tècniques i mitjans electrònics, informàtics i telemàtics per al desenvolupament de la seua activitat i l'exercici de les seues competències; possibilitat, que la Llei 11/2007, de 22 de juny, d'accés electrònic dels ciutadans als Servicis Públics, ha transformat reconeixent-los el dret a relacionar-se amb les administracions públiques per mitjans electrònics, regulant els aspectes bàsics de la utilització de les tecnologies de la informació en l'activitat administrativa, en les relacions entre les administracions públiques, així com en les relacions dels ciutadans amb estes, tot això amb la finalitat de garantir els seus drets, un tractament comú davant d'elles i la validesa i eficàcia de l'activitat administrativa en condicions de seguretat jurídica.  
D'altra banda, la referida Llei 11/2007, de 22 de juny, d'accés electrònic dels ciutadans als servicis públics, permet, en l'article 27.6, establir reglamentàriament l'obligació de comunicar-se electrònicament amb l'administració pública, quan els interessats es corresponguen amb persones jurídiques o col·lectius de persones físiques que per raó de la seua capacitat econòmica o tècnica, dedicació professional o altres motius acreditats tinguen garantit l'accés i la disponibilitat dels mitjans tecnològics necessaris. Si bé este és el cas del sector de la construcció, considerant que les seues empreses, bé directament, bé a través dels professionals que col·laboren en la seua gestió, estan en situació de disposar dels mitjans tecnològics necessaris per a comunicar-se electrònicament amb l'administració pública, s'ha considerat, per raons d'oportunitat, continuar mantenint la possibilitat d'una comunicació no electrònica amb el registre -almenys fins que es produïsca una avaluació del funcionament del registre que ara es crea- en les formes previstes en la Llei 30/1992 mencionada.  
En correspondència amb l'opció anterior s'ha configurat un registre únic però amb tres seus territorials, una en cada capital de província, on, per raó del domicili social de les empreses, es done tràmit als expedients i es custodien els documents originats per esta forma de comunicació no electrònica, única manera d'assegurar -en estes condicions- el principi d'eficàcia proclamat en l'article 103.1 de la nostra Constitució. La unitat del Registre es garantix mitjançant el recurs d'alçada que contra els actes i acords dels òrgans territorials es puga interposar davant de l'Autoritat Laboral Autonòmica de la qual depén el Registre.  
D'acord amb això, correspon a la Conselleria d'Economia, Hisenda i Ocupació promulgar una norma que regule la creació, en l'àmbit de la Comunitat, del Registre d'Empreses Acreditades en el Sector de la Construcció, que determine, en execució de la normativa estatal, tot allò concernent al seu funcionament, tenint en compte a més les possibilitats que els actuals mitjans informàtics oferixen amb l'objecte d'aconseguir una modernització de l'administració autonòmica, per a un millor servici als ciutadans.  
Amb este fi i fent ús de les facultats que em conferix l'article 28.e) de la Llei 5/1983, de 30 de desembre, del Consell,   
ORDENE  
Article 1. Creació del Registre  
Es crea el Registre de la Comunitat Valenciana d'Empreses Acreditades en el Sector de la Construcció per a intervindre en el procés de contractació en este sector com a contractistes o subcontractistes, d'acord amb el que establix l'article 6 de la Llei 32/2006, de 18 d'octubre, reguladora de la subcontractació en el sector de la construcció i el Reial Decret 1109/2007, de 24 d'agost, que el desplega.  
Article 2. Naturalesa jurídica.   
El Registre de la Comunitat Valenciana d'Empreses Acreditades en el Sector de la Construcció és un registre administratiu únic, sense perjuí de la seua organització provincial, de caràcter públic, en el qual, s'hauran d'inscriure, amb caràcter previ a la seua intervenció, les empreses que pretenguen ser contractades o subcontractades per a treballs que es realitzen en obres de construcció, segons el que establix l'article 2 de la Llei 32/2006, de 18 d'octubre, el domicili social de les quals radique en qualsevol de les tres províncies de la Comunitat Valenciana, també s'aplicarà a aquelles empreses que, en les mateixes circumstàncies, desplacen treballadors a Espanya en virtut del que preveu la Llei 45/1999, de 29 de novembre, sobre desplaçament de treballadors en el marc d'una prestació de servicis transnacional, la primera prestació de servicis dels quals es realitze en l'àmbit de la Comunitat Valenciana.  
Este Registre es regix pel que disposa el Reial Decret 1109/2007, de 24 d'agost, de desplegament de la Llei 32/2006, de 18-10-2006, reguladora de la subcontractació en el Sector de la Construcció i pel que disposa la present ordre.  
Article 3. Finalitat del Registre.   
Segons l'article 10 del Reial Decret 1109/2007, de 24 d'agost, el Registre d'Empreses Acreditades té com a finalitat «garantir l'accés a les dades que es troben en este».  
A les dades registrals tindran accés les empreses en els termes que es recullen en els articles 37 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i 6.2 de la Llei 32/2006 de 18 d'octubre reguladora de la Subcontractació en el sector de la Construcció i 10.3 del Reial Decret 1109/2007 de 24 d'agost, que la desplega, les dades gaudiran de caràcter personal de la protecció i garanties establits per la legislació vigent en esta matèria.  
Article 4. Òrgans competents  
El Registre de la Comunitat Valenciana d'Empreses Acreditades en el Sector de la Construcció dependrà de l'Autoritat Laboral Autonòmica, actualment la Direcció General de Treball, Cooperativisme i Economia Social, de la Conselleria d'Economia, Hisenda i Ocupació.  
El Registre de la Comunitat Valenciana d'Empreses Acreditades en el Sector de la Construcció tindrà tres Delegacions Territorials, una en cada una de les províncies de la Comunitat, adscrites a cada una les Direccions Territorials d'Ocupació i Treball d'Alacant, Castelló i València, el titular de les quals, com a autoritat laboral competent en el seu àmbit territorial, s'encarregarà de la custòdia i tramitació que comporta este Registre i, en concret, exerciran, dins de la seua competència, les funcions atribuïdes a l'autoritat laboral en els articles 3 a 10 del Reial Decret 1109/2007.  
Les resolucions que fent ús de les seues atribucions dicten els directors territorials d'Ocupació i Treball podran ser recorregudes en alçada davant de la Direcció General de Treball, Cooperativisme i Economia Social, d'acord amb el que preceptuen els articles 114 i següents de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
La Direcció General de Treball, Cooperativisme i Economia Social, com a centre superior directiu, serà l'encarregada de dirigir i coordinar el Registre de la Comunitat Valenciana d'Empreses Acreditades en el Sector de la Construcció garantint l'adequada intercomunicació entre cada una de les Delegacions Territorials del Registre així com els mitjans humans i materials que estes necessiten per al desenrotllament de les seues funcions.  
Així mateix li correspondrà autoritzar el subministrament de dades generals per a realitzar investigacions i estudis referits a les matèries a què fa referència l'article 5 d'esta ordre.   
Article 5. Relacions entre els Registres d'Empreses Acreditades  
Les relacions entre les Autoritats laborals de la Comunitat Valenciana, tal com s'establix en l'apartat 2 de l'article 10 del Reial Decret 1109/2007, es regiran entre si i amb la resta de les Autoritats laborals de l'Estat, pel principi de cooperació, d'acord amb el que establix l'article 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, incorporant-se les dades que es troben en cada una de les Delegacions territorials al Registre únic d'Empreses Acreditades de la Comunitat Valenciana, i al Registre estatal la gestió del qual correspon al Ministeri de Treball i Immigració, tal com s'establix en l'apartat 3 del mateix precepte legal, i amb el màxim respecte i compliment del que disposa la Llei Orgànica 15/1999, de 13 de desembre, de Protecció de dades de caràcter personal.  
Article 6. Actuacions davant del Registre de la Comunitat Valenciana d'Empreses Acreditades en el Sector de la Construcció  
Les actuacions davant del Registre de la Comunitat Valenciana d'Empreses Acreditades en el Sector de la Construcció podran tindre lloc:  
a) De forma presencial en les oficines i locals de les Delegacions Territorials del Registre.  
b) En qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
c) Utilitzant els mitjans electrònics previstos en la present ordre, d'acord amb l'article 6.1 de la Llei 11/2007 de 22 de juny, d'accés electrònic dels ciutadans als Servicis Públics.  
Article 7. Sol·licitud d'inscripció   
Les empreses contractistes i subcontractistes sol·licitaran la seua inscripció, preferentment per via telemàtica a través de la seu electrònica de la Generalitat, accedint a l'enllaç existent en la pàgina web de la Conselleria d'Hisenda, Ocupació i Treball (http://www.gva.es/c\_economia/web/html/home\_c.htm).   
En esta adreça electrònica es trobarà una relació actualitzada dels models normalitzats corresponents, així com els requisits tècnics que hauran de tindre els equips per a l'accés i la utilització de l'aplicació electrònica.  
En tot cas, la sol·licitud d'inscripció haurà de contindre les dades i dur adjunts els documents especificats en l'article 4 del Reial Decret 1109/2007.  
El titular de la firma electrònica serà el responsable de la veracitat de les dades facilitades en la seua sol·licitud, així com de l'autenticitat dels documents electrònics adjuntats.  
Article 8. Procediment de la inscripció   
1. La Delegació Territorial del Registre que siga competent examinarà la documentació presentada tenint en compte el compliment per part de l'empresa sol·licitant dels requisits formals exigits a este efecte per la normativa d'aplicació.  
Si la sol·licitud reunix els requisits establits en esta ordre, s'efecturà la inscripció de l'empresa contractista o subcontractista en el Registre de la Comunitat Valenciana d'Empreses Acreditades en el Sector de la Construcció.  
En este cas, l'Autoritat Laboral competent assignarà una clau individualitzada d'identificació registral, que serà única per a cada empresa i per a tot el territori nacional.   
La clau estarà formada per un total d'onze dígits, els dos primers seran, 17, identificatius de l'Autoritat laboral de la Comunitat Valenciana, conforme a la taula d'assignació que figura en l'annex II del Reial Decret 1109/2007, de 24 d'agost, els dos següents, 03, 12 i 46, per a cada una de les tres províncies de la Comunitat Valenciana i, els set últims correspondran al número d'ordre d'inscripció assignat a cada empresa.   
2. Si la sol·licitud no reunix les dades o no duu adjunts els documents exigits, o no s'acredita la representació, es requerirà el sol·licitant perquè, en el termini de deu dies, procedisca a l'esmena oportuna, amb l'advertència que, si no ho fa així, es considerarà que ha desistit de la seua petició, amb resolució prèvia dictada a este efecte.  
Este requeriment s'efectuarà electrònicament per part de l'administració, quan l'interessat haja presentat la seua sol·licitud utilitzant idèntic mitjà.  
3. El termini màxim per a practicar la inscripció o denegar la seua sol·licitud pels motius assenyalats en l'article 5.4 del Reial Decret 1109/2007 és de 15 dies comptats des de l'entrada de la sol·licitud en la Delegació Territorial del Registre competent per a la seua tramitació, i es procedirà a la notificació en els deu dies següents. Una vegada transcorregut este termini sense que haja recaigut resolució denegatòria, la sol·licitud d'inscripció es podrà entendre estimada per silenci administratiu, i es podrà, així mateix sol·licitar certificació relativa a la dita inscripció en el Registre de la Comunitat Valenciana d'Empreses Acreditades en el Sector de la Construcció.  
El transcurs del termini dels 15 dies previst en l'apartat anterior se suspendrà pel temps que trasncorrega entre la notificació del requeriment per a l'esmena de deficiències en la sol·licitud i el seu compliment efectiu per l'empresa a què s'haja requerit, o si no, pel transcurs del termini concedit per a este compliment sense haver-lo satisfet, i s'haurà d'efectuar advertència d'este aspecte a l'interessat, en el requeriment mencionat.  
4. Una vegada presentada la sol·licitud, l'interessat podrà consultar el seu expedient i fer el seguiment de la seua tramitació.  
En tot cas, l'administració informarà al sol·licitant de la data de la sol·licitud i de l'estat de l'expedient administratiu associat a ella.  
Article 9. Cancel·lació de la inscripció  
La cancel·lació de la inscripció en el Registre de la Comunitat Valenciana d'Empreses Acreditades en el Sector de la Construcció es produirà en els tres supòsits següents:  
1. Automàticament, transcorregut el període de validesa de la inscripció sense que s'haja sol·licitat en termini legal la seua renovació.  
2. Per sol·licitud de les empreses inscrites en el Registre de la Comunitat Valenciana d'Empreses Acreditades en el Sector de la Construcció, quan cessen en l'activitat que determina la seua inclusió en l'àmbit d'aplicació d'esta ordre o quan deixen de complir els requisits exigits legalment per a la inscripció.   
La sol·licitud haurà de dirigir-se dins del mes següent al fet que la motiva preferentment per via telemàtica, a través de la seu electrònica de la Generalitat.   
3. Per procediment de cancel·lació d'ofici, previst en l'article 8.2 del Reial Decret 1109/2007, que s'iniciarà per acord de l'Autoritat Laboral de què depenga la Delegació Territorial competent del Registre de la Comunitat Valenciana d'Empreses Acreditades en el Sector de la Construcció.  
Disposició addicional única   
Una vegada transcorregut un any des de l'entrada en vigor d'esta norma, l'Autoritat Laboral Autonòmica haurà d'avaluar la utilització realitzada de les vies telemàtiques de comunicació amb el Registre de la Comunitat Valenciana d'Empreses Acreditades en el Sector de la Construcció i promourà, si és el cas, les modificacions normatives oportunes perquè esta forma de comunicació s'establisca com a obligació general.   
Disposició transitòria única   
1. L'obligació d'inscripció en el Registre d'Empreses Acreditades establida en la Llei 32 /2006 de 19 d'octubre i en el Reial Decret 1109/2007 de 24 d'agost, només es podrà exigir a partir del 26 d'agost de 2008.  
A estos efectes, les empreses que desitgen acreditar-se abans de la data mencionada podran sol·licitar la seua inscripció a partir de l'entrada en vigor d'esta ordre.  
2. Fins que es practique la inscripció les empreses comitents podran comprovar el compliment per les seues empreses contractistes o subcontractistes de les obligacions previstes en els apartats 1 i 2 a) de l'article 4 de la Llei 32/2006, de 18 d'octubre, adjuntant al contracte d'execució d'obra una declaració subscrita per l'empresari o el seu representant legal relativa al compliment d'estos requisits, així com documentació acreditativa del fet que l'empresa compta amb una organització preventiva i certificació que el seu personal disposa de formació en matèria de prevenció de riscos laborals.  
3. En tot cas, els requisits exigits als contractistes i subcontractistes en l'article 4 de la Llei 32/2006, de 18 d'octubre, no s'aplicaran a les obres de construcció l'execució de les quals s'haja iniciat abans del 19 d'abril de 2007.  
Disposició final primera  
S'autoritza el director general de Treball, Cooperativisme i Economia Social per a dictar totes les instruccions i circulars que siguen necessàries per a l'execució del que establix la Llei 32/2006, de 18 d'octubre, reguladora de la Subcontractació en el Sector de la Construcció, el Reial Decret 1109/2007, de 24 d'agost, i esta ordre.  
Disposició final segona. Entrada en vigor  
La present orde entrarà en vigor als 15 dies de la publicació en el Diari Oficial de la Comunitat Valenciana.  
València, 27 de juny de 2008  
El vicepresident segon i conseller d'Economia, Hisenda i Ocupació,  
GERARDO CAMPS DEVESA